स्वास्थ्य शिविर में 225 मरीजों का इलाज कराने के साथ दी गई मुफ्त में दवाइयां
राठिया समाज की ओर से राठिया कंवर विकास समिति के तत्वावधान में बरगढ़ खोला के ग्राम बर्रा में निशुल्क स्वास्थ्य शिविर का आयोजन किया गया था। जिसमें बर्रा ग्राम सहित आसपास के 225 मरीजों की जांच कर दवाइयां बांटी गई। शिविर का शुभारंभ जिला पंचायत सदस्य उमादेवी राठिया, सरपंच तारा बाई राठिया, राठिया कंवर विकास समिति के अध्यक्ष जनक राम राठिया सहित समाज के करही सिंह राठिया, सुरेश राठिया आदि की उपस्थिति में किया गया।
शिविर में साधारण बीमारी के अलावा हाइड्रोसील एवं फाइलेरिया से ग्रसित लोगों को भी चिन्हित किया गया। राठिया समाज की ओर से हर माह के अंतिम रविवार को राठिया बाहुल्य ग्रामों में स्वास्थ्य शिविर किए जाने का प्रावधान है। जनकराम राठिया ने बताया कि इस प्रकार के शिविर रायगढ़ जिला सहित कोरबा, जांजगीर, जशपुर एवं सरगुजा जिला के राठिया बाहुल्य ग्रामों में किये जाने का प्रावधान है।
शिविर में खरसिया से डॉ. श्रीमती ललिता राठिया, डॉ. सुरेश राठिया, बीएमओ डॉ. विक्रम राठिया तथा गोरपार से एएमओ अरूण द्विवेदी एवं स्वास्थ्य विभाग के अधिकारी-कर्मचारियों ने अपनी सेवाएं दी।
hin_Deva hin_Deva hin_Deva hin_Deva